
1. IMPORTANŢA CERCETĂRILOR ÎN DOMENIUL CELUELOR STEM

Celule stem pot fi întâlnite în majoritatea organismelor pluricelulare, păstrând capacitatea de a se diferenţia, în urma diviziunii celulare, într-o gamă variată de tipuri de celule. Tipurile fundamentale de celule stem sunt cele embrionare, respectiv cele adulte.

În embiron, celulele stem se pot diferenţia în toate celulele embrionare specializate, în timp ce în organisme adulte ele acţionează ca sistem reparator.

Întrucât celulele stem – prin cultură celulară – pot fi transformate în celule specializate caracteristice diferitelor ţesuturi, au fost propuse diferite terapii care au la bază progresele în domeniul biologiei, cu aplicaţii directe în medicină.

Controversele legate de cercetările referitoare la celulele stem din embrionii umani sunt generate de anumite tehnici folosite în crearea şi utilizarea celulelor stem. În actuala fază a dezvoltării tehnologice, iniţierea unei linii de celule stem presupune distrugerea embrionilor umani şi/sau clonare terapeutică. Recent, s-a arătat că în principiu liniile de celule stem embrionare pot fi obţinute folosind o singură celulă, fără distrugerea embrionului.

Cei care se opun acestor tehnici reproşează faptul că se deschide astfel poarta spre clonarea în scop reproductiv, aducându-se atingere demnităţii umane. Cei din mişcarea pro-viaţă argumentează faptul că embrionul uman este o viaţă care are dreptul la protecţie.

Susţinătorii unor asemenea metode de cercetare argumentează că trebuie continuate cercetările întrucât tratamentele care ar putea fi aplicate ar avea un potenţial medical important. Embrionii suplimentari creaţi pentru fertilizare in vitro ar putea fi donaţi – cu consimţământul donatorilor – pentru cercetare.

Dezbaterile generate în jurul acestui subiect au determinat autorităţile să caute elaborarea unui cadru reglementar şi să scoată în evidenţă faptul că cercetarea în domeniu este o provocare socială şi etică.

Cercetările în domeniul celulelor stem au început din anii ’60, înregistrând progrese remarcabile până în prezent. 

De curând, cercetătorii au reuşit să obţină celule stem embrionare de la şoareci, fără să distrugă embrionul, ceea ce deschide posibilitatea înlăturării problemlor de natură etică.

În anul 2007, cercetători americani şi japonezi au dezvoltat o tehnică puţin costisitoare de reprogramare a unor celule ale pielii pentru a funcţiona asemănător cu celulele stem embrionare. Cercetările trebuie însă să continue pentru eliminarea riscurilor.

Cercetători de marcă din UE au cerut statelor membre să ridice barierele politice şi legislative din calea cercetării în domeniul celulelor stem solicitând, în special, Germaniei şi Italiei, să înlăture ameninţările cu pedepse privative de libertate pentru cercetătorii care iau parte la proiecte europene în domeniu.

Neuniformitatea în politicile europene privind celulele stem şi, implicit, în legislaţia diferitelor state constituie o piedică în calea continuării cercetărilor şi în schimbul de informaţii biomedicale. Obstacolele din Germania şi Italia împiedică libera circulaţie a ideilor, aşa cum rezultă dintr-o declaraţie a oamenilor de ştiinţă europeni, trimisă Parlamentului European pe 27 iulie 2007.

Cercetătorii din două consorţii europene care se ocupă cu cercetarea în domeniu – Euro Stem Cell şi EST00L5 – deplâng faptul că proiecte de cercetare care sunt perfect legale în Suedia şi Marea Britanie pot duce la trei ani de pedeapsă cu închisoarea în Germania.

În ciuda unei finanţări comune prin cel de-al 6-lea şi al 7-lea Program-cadru de cercetare şi dezvoltare tehnologică elaborat de Comisia Europeană, cercetătorii europeni nu pot efectua un liber schimb de personal şi  de “linii de celule stem”, conform aprecierii analiştilor.

Cercetătorii lansează chemarea pentru armonizarea legislaţiei în speranţa unei colaborări între oamenii de ştiinţă, fără teamă de represalii legale.

Cercetările în domeniul celulelor stem embrionare umane sunt considerate vitale pentru găsirea unor remedii şi tratamente pentru maladii precum diabetul sau tulburările neurodegenerative – precum Parkinson şi Alzheimer – care înregistrează o frecvenţă în creştere odată cu îmbătrânirea populaţiei.

Legislaţia din diferitele ţări reflectă diferenţele în aborădirile etice, filosofice şi religioase.

2. NECESITATEA ELABORĂRII ŞI ARMONIZĂRII LA NIVEL EUROPEAN A LEGISLAŢIEI PRIVIND CERCETAREA ÎN DOMENIU

În aprilie 2003, Comisia Europeană a publicat un raport cu privire la cercetarea în domeniul celulelor stem embrionare umane
 în care se face o analiză a originilor şi caracteristicilor celulelor stem de origine umană şi a posibilelor implicaţii ale cercetării în domeniul celulelor stem embrionare umane, inclusiv a problemelor de natură etică, a reglementărilor în acest sens în statele membre, a aspectelor socio-economice legate de cercetarea în domeniu.

Raportul se baza pe informaţiile şi analizele primite de la comitetele naţionale de etică sau organisme similare din statele membre şi pe studiile întocmite de Grupul european de etică în ştiinţă şi noi tehnologii (GEE).

Grupul european de etică sublinia în raport faptul că: “obţinerea celulelor stem din blastocite embrionare” ridică problema statutului moral şi legal al embrionului uman, lăsând la latitudinea statelor membre interzicerea, limitarea sau autorizarea cercetărilor în domeniu. În acest ultim caz, la nivel european, se consideră necesară elaborarea unor reglementări care să asigure respectarea demnităţii umane, prezentând şi garanţii împotriva riscurilor legate de experimentarea arbitrară şi instrumentalizarea embrionilor umani.

GEE apreciază necesitatea păstrării confidenţialităţii în privinţa donatorilor şi obligaţia liberului consimţământ şi informarea acestora, dar şi a strictei supravegheri din partea unei autorităţi în domeniu. Actul de donare nu trebuie să conducă la câştiguri materiale. Totodată, GEE a recomandat o totală transparenţă a rezultatelor cercetării şi o permanentă preocupare pentru sănătatea persoanelor implicate în teste clinice.

Aşa după cum stipulează art. 6 din Tratatul privind Uniunea Europeană, statele membre deţin prerogativa legiferării în probleme de natură etică. La nivel comunitar, principiile etice au fost definite în ceea ce priveşte bazarea cercetării pe prevederile programelor-cadru de cercetare.

Dintre principiile etice stabilite în cadrul acestor programe-cadru, pot fi menţionate:

· în decembrie 2000, la Nisa, a fost adoptată Carta drepturilor fundamentale în UE, prin care se interzice clonarea în scop de reproducere, fără a se face însă precizări privind cercetarea embrionară.

· în Decizia 1513/2002/EC a Parlamentului European şi a Consiliului UE, din 27 iunie 2002, privind al 6-lea Program-cadru de cercetare, dezvoltare tehnologică, în care se aduce o contribuţie la crearea spaţiului european de cercetare, se stipulează că: “principiile etice fundamentale trebuie respectate”.

Anumite directive UE sunt relevante pentru cercetarea în domeniul celulelor stem embrionare, precum şi reglementările la nivelul statelor membre privind implementarea bunelor practici clinice în desfăşurarea unor teste de laborator, care stipulează că: “este necesară o autorizaţie scrisă înainte de începerea testelor clinice vizând produse pentru terapie genetică, celulară, inclusiv pentru utilizarea celulelor străine şi a tuturor produselor medicale care conţin organisme modificate genetic”
 (art. 9.6).

Directiva 44/1998 privind protecţia legală a invenţiilor biotehnologice – adoptată pe 6 iulie 1998 – stipulează că procesele vizând “clonarea fiinţei umane” şi “utilizarea embrionilor umani în scopuri industriale şi comerciale […] nu poate fi brevetată”.

Directiva 23/2004/EC a Parlamentului European şi a Consiliului UE cu privire la stabilirea unor standarde de calitate în siguranţa asupra donării, procurării, testării, procesării, conservării, depozitării şi distribuirii ţesuturilor şi celulelor umane stipulează că aceasta se va face în conformitate cu legislaţia, reglementările şi orientările etice din ţările în care se vor desfăşura cercetările. 

În noiembrie 2005, Comisia Europeană a publicat o propunere de reglementare referitoare la produse medicale pentru terapii avansate
, în care se subliniază faptul că progresele din domeniul biologiei, biotehnologiei şi medicinei au permis dezvoltarea unor tehnici având la bază gene şi celule în vederea prevenirii sau tratamentului unor maladii sau disfuncţii.

Terapia genetică, cea celulară şi cea utilizând ţesuturile reprezintă posibile căi de acţiune privind sănătatea publică, constituind un ansamblu coerent şi îndeplinind condiţii ştiinţifice, de reglementare şi economice.

Obiectivul general al politicilor în domeniu este acela de a asigura accesul în siguranţă al pacienţilor la terapiile avansate prin stimularea cercetării, dezvoltarea şi autorizarea terapiilor genetice şi celulare.

Dintre principalele obiective, pot fi menţionate:
· garantarea unui nivel ridicat de protecţie a sănătăţii pentru pacienţii europeni care beneficiază de terapii avansate;

· armonizarea şi îmbunătăţirea pieţei în domeniu prin stabilirea unui cadru cuprinzător de reglementare vizând autorizarea, supravegherea şi monitorizarea post-autorizare a produselor destinate terapiilor avansate;

· întărirea competitivităţii demersurilor la nivel european în domeniu;

· asigurarea bazei legale, permiţând şi fexibilitate la nivel tehnic pentru a permite să se ţină pasul cu evoluţia în domeniul ştiinţei şi tehnologiei.

Simplificarea legislativă şi administrativă are în vedere 3 niveluri:
1) O reglementare în domeniul produselor medicale pentru terapii avansate care are la bază, în principal:
· Directiva 23/2004/EC privind standardele de calitate şi siguranţă în domeniul ţesuturilor şi celulelor umane;
· Regulamentul 726/2004/EC care stabileşte aşa-numita procedură centralizată şi rolul Agenţiei europene a medicamentelor;
· Directiva 83/2001/EC privind produsele medicale;
· Directiva 42/93/EEC privind instrumentele medicale;
· Directiva 385/90/EEC privind dispozitive medicale pentru implant.

2) Cerinţe tehnice. Produsele pentru terapii avansate nu sunt nici dispozitive medicale, nici medicamente convenţionale, de aceea sunt necesare precizări referitoare la calitate, siguranţă şi eficienţă.

3) Orientări detaliate. Expertiza redusă în domeniu şi dezvoltarea extrem de rapidă în acest sens impune colaborarea tuturor factorilor interesaţi în elaborarea acestor orientări.

Al 6-lea Program-cadru de cercetare al Uniunii Europene sprijină două proiecte pan-europene în domeniul cercetării vizând celulele stem: EuroStemCell (iniţiat în anul 2004) şi ESTOOLS (iniţiat în anul 2006). Proiectele implică 29 echipe de cercetare din mediul universitar şi întreprinderi din domeniul biotehnologiei, cu activitate în 12 state membre. EuroStemCell s-a concentrat pe înţelegerea bazei ştiinţifice pentru a permite aplicaţiile clinice ale tehnologiei bazate pe celulele stem, în timp ce ESTOOLS  s-a orientat spre perfecţionarea cunoştinţelor legate de biologia celulelor stem embrionare umane.

Ambele proiecte au înregistrat progrese semnificative.

Pe 19-20 aprilie 2007, EuroStemCell şi ESTOOLS au avut un workshop în comun pe tema “Aspecte etice ale cercetării în domeniul celulelor stem în Europa”. Au participat 100 de specialişti din diverse domenii, oficiali ai Comisiei Europene şi politicieni.

În aprilie 2005, la Washington, Academia Naţională de Ştiinţe a publicat “Orientări pentru cercetarea în domeniul celulelor stem embrionare umane”, subliniind faptul că multe aspecte tehnice rămân de rezolvat în vederea deplinei utilizări a potenţialului cercetării în domeniu.

În aceste orientări sunt prezentate priorităţi în cercetarea de profil, subliniind necesitatea unui set amplu de îndrumări orientative care să vină în sprijinul cercetătorilor, dar şi al legiuitorului, indiferent de sursa de finanţare. Politicile publice trebuie să aibă în vedere şi aspectele etice ale acestei teme.

Se recomandă utilizarea modelelor animale înainte de intervenţii implicând subiecţi umani. Trebuie minimizată utilizarea gameţilor şi a embrionilor umani, folosind cele mai înalte standarde privind obţinerea şi utilizarea acestora.

În Marea Britanie este necesar avizul din partea Autorităţii pentru fertilizarea umană şi embriologie. Această Autoritate monitorizează şi autorizează clinici care aplică tehnici reproductive şi reglementează cercetarea în domeniul embrionilor umani şi depozitarea materialului reproductiv. În această ţară, donatorii trebuie să-şi dea consimţământul pentru utilizarea gameţilor şi embrionilor proprii.

Tot în Marea Britanie a fost creată, în septembrie 2002, o Bancă de celule stem. Liniile celulare existente asigură materialul de cercetare şi, în final, cel pentru eventuale terapii inovatoare.

Cercetarea în domeniul celulelor stem embrionare umane poate implica şi celule animale – de exemplu, de la şoarece –, în acest caz fiind respectate prevederile Legii protecţiei animalelor.

Întrucât celulele stem pot fi utilizate în ţesuturi transplantate la om, aceste celule se vor supune şi reglementărilor privind transplanturile.

În septembrie 2002, Consiliul UE a adoptat programul de implementare al celui de-al 6-lea Program-cadru de cercetare şi dezvoltare tehnologică
.

Programul de implementare a permis finanţarea activităţilor de cercetare implicând utilizarea embrionilor umani, cu excepţia:
· activităţii de cercetare în scop de clonare umană vizând reproducerea;
· activităţii de cercetare în scopul modificării patrimoniului genetic al fiinţei umane;
· activităţii vizând crearea embrionilor umani exclusiv pentru cercetare sau procurare de celule stem, inclusiv prin transfer de material nuclear celular.

Al 6-lea Program-cadru a permis finanţarea a 18 proiecte de cercetare în domeniu.

În timpul evaluărilor ştiinţifice, experţi independenţi au analizat necesitatea de a utiliza celule stem provenind de la embrioni umani, pentru îndeplinirea obiectivelor ştiinţifice. S-a investigat provenienţa celulelor stem din cultură şi s-a urmărit protecţia datelor.

Fiecare proiect de cercetare în domeniu, finanţat prin al 6-lea Program-cadru, a fost evaluat prin cel puţin două analize independente: una la nivel naţional – în ţările în care urmau să se efectueze studiile – şi una la nivel comunitar.

În cel de-al 7-lea Program-cadru este inclus cadrul etic – conform codeciziei Parlamentului European şi Consiliului UE –, spre deosebire de al 6-lea Program-cadru, unde cadrul etic figurează în programul de implementare –  adoptat doar în Consiliul UE.

Principii şi reglementări etice privind participarea subiecţilor umani la cercetările biomedicale au fost stabilite, inter alia, prin Codul de la Nürnberg (1947), Declaraţia de la Helsinki (1964), Convenţia privind protecţia drepturilor şi demnităţii omului în legătură cu aplicaţiile biologiei şi medicinei (1997) – aşa-numita Declaraţie de la Oviedo – Declaraţia universală UNESCO privind genomul uman şi drepturile omului (1997), Declaraţia internaţională privind datele genetice umane (2003) şi Declaraţia universală UNESCO cu privire la bioetică şi drepturile omului (2005).

În anul 2006, Societatea internaţională pentru cercetare în domeniul celulelor stem a publicat o serie de orientări specifice în domeniu.

Dintre proiectele cu finanţare din partea UE, pot fi menţionate:
· EuroStemCell – proiect vizând compararea celulelor stem adulte, fetale şi embrionare;
· terapia Betacell – proiect vizând generarea celulelor pancreatice care produc insulină;
· Cancinogenomics – urmăreşte testări in vitro ale efectelor cancerigene ale unor compuşi chimici.
În iunie 2007, Grupul european de etică în ştiinţă şi noi tehnologii a publicat o serie de recomandări cu privire la revizuirea din punct de vedere etic a proiectelor de cercetare în domeniul celulelor stem embrionare umane, cuprinse în al 7-lea Program-cadru de cercetare şi dezvoltare.

În cadrul UE există opinii divergente cu privire la aspectele morale ale cercetării în domeniu, mergând de la respingerea cercetării care are ca urmare distrugerea embrionilor umani, până la permiterea cercetării în domeniu, în condiţii bine precizate.

GEE a subliniat importanţa continuării unei cercetări responsabile şi transparente, care serveşte interesul public şi promovează cooperarea internaţională.

Printre consideraţiile GEE în domeniu, pot fi menţionate:

· liniile de celule stem trebuie să provină din embrioni fertilizaţi in vitro – neimplantaţi;

· trebuie căutate alternative la celule stem embrionare umane;

· trebuie salvgardate drepturile donatorilor în termeni de sănătate, consimţământ informat, protecţia datelor şi donare voluntară.
GEE a subliniat, de asemenea, necesitatea de a utiliza celule stem embrionare umane din Registrul european de cercetare în domeniu.

În prezent, în proiectele cu finanţare UE sunt înregistrate şi utilizate 81 de tipuri de linii de celule stem embrionare umane. Comisia Europeană a hotărât înfiinţarea şi finanţarea unui registru european privind liniile de celule stem embrionare umane, pentru a facilita accesul cercetătorilor la informaţii în domeniu şi a evita paralelismele în cercetare.

Toate statele membre au în vigoare cel puţin reglementări şi/sau reguli de conduită pentru proiecte de cercetare în domeniu. În statele în care asemenea cercetări sunt permise, proiectele sunt supuse unei evaluări stricte, atât din punct de vedere ştiinţific, cât şi etic, criteriile de evaluare fiind decise de autorităţi naţionale competente.

În anumite state precum: Belgia, Marea Britanie, Spania şi Suedia, este permisă crearea de embrioni pentru cercetare.

În Cehia, Danemarca, Finlanda, Franţa, Grecia, Olanda şi Portugalia, reglementările permit obţinerea celulelor stem numai de la embrioni creaţi în scopul reproducerii asistate şi a fertilizării in vitro şi numai după ce nu mai sunt folosiţi în acest scop.

Germania şi Italia au reglementări mult mai restrictive. Cercetătorii din aceste ţări pot doar să importe aceste celule. În prezent, în Germania se discută eventuala revizuire a Legii privind celulele stem (2002).

Legislaţia italiană se referă la tehnologia pentru reproducerea artificială, nefiind permisă cercetarea care implică distrugerea de embrioni. Nu există legislaţie privind utilizarea celulelor stem embrionare umane.

În Bulgaria, Cipru, Estonia, Irlanda, Luxemburg, Letonia şi România nu există legislaţie în domeniu.

State precum Austria, Lituania, Malta, Polonia şi Slovacia s-au exprimat împotriva unor reglementări în domeniu, votând împotriva cercetărilor de acest tip cu ocazia deciziei Consiliului UE în favoarea celui de-al 7-lea Program-cadru de cercetare.

În Ungaria şi Slovenia există numai o referire reglementară indirectă la cercetarea în domeniu, fără a exista o referire directă la celule stem embrionare umane.

Anexa

REGLEMENTĂRI europene privind cercetarea în domeniul 

celulelor stem embrionare umane

	Nr.

crt.
	Ţara
	Legislaţie specială
	Observaţii

	1.
	Austria 
	–
	Cercetarea se poate face numai în vederea reproducerii asistate

	2.
	Belgia
	· Legea privind transplantul de organe (1986)

· Decret Regal cu privire la băncile de ţesuturi (1988)

· Legea privind embrionii (2003)
	Cercetarea în domeniu este permisă în cadrul universităţilor, cu aprobarea comisiei locale de etică şi avizul  pentru cercetare, dar numai în condiţii speciale. Utilizarea gameţilor pentru cercetare se face după un consimţământ scris al donatorilor

	3.
	Bulgaria
	· Legea privind îngrijirea sănătăţii (în vigoare de la 01.01.2005)

· Legea privind transplantul de organe, ţesuturi şi celule (în vigoare de la 01.01.2004)

· Ordonanţa nr. 37/2004 cu privire la condiţiile de prelevare a celulelor embrionare pentru transplant
	Cercetarea în domeniu nu este permisă

	4.
	Cehia
	· Legea nr. 227/2006 cu privire la cercetarea în domeniul celulelor stem embrionare umane
	Cercetarea este permisă cu aprobare din partea Comitetului de bioetică al Consiliului pentru cercetare şi dezvoltare. Se pot folosi doar embrioni suplimentari creaţi pentru fertilizare şi donare, în urma unui consimţământ

	5.
	Cipru
	–
	Nu este permisă cercetarea în domeniu. Este interzisă crearea de embrioni în scop de cercetare şi prelevare de celule stem de la embrioni in vitro

	6.
	Danemarca
	· Legea privind etica în cercetarea biomedicală
	Cercetarea se poate face numai pe embrioni creaţi pentru implantare. Au fost înfiinţate comitete daneze pentru biomedicină

	7.
	Estonia
	–
	A fost înfiinţat Consiliul estonian pentru bioetică şi comitete de etică în cercetare. Embrionii nu pot fi creaţi exclusiv în scop de cercetare

	8.
	Finlanda
	· Legea nr. 448/1999 privind cercetarea medicală
	Cercetarea în domeniu este permisă. Embrionii pot fi folosiţi pentru cercetare doar cu consimţământul scris al donatorilor. Este interzisă crearea de embrioni exclusiv pentru cercetare

	9.
	Franţa
	· Decretul nr. 121/2006 cu privire la cercetările asupra embrionului şi celulelor embrionare
	Pentru cercetare este necesară o aprobare, dar şi pentru import şi depozitare. Autorizaţia este eliberată de Agenţia pentru biomedicină

	10.
	Germania
	· Legea privind protecţia embrionilor (13.12.1990)

· Legea privind celulele stem (28.06.2002)
	Prevederile legale interzic crearea de embrioni umani. Pentru cercetare pot fi folosite numai celule create înainte de ianuarie 2002 în altă ţară, iar embrionii din care provin trebuie să fi fost produşi pentru feritilizare artificială. Aprobarea de importare a celulelor stem este dată de Comitetul de etică pentru cercetare în domeniul celulelor stem.

	11.
	Grecia
	· Codul Civil (Legea nr. 3089/2002), art. 1459

· Legea nr. 3305/2005, art. 11 par. 1 (e)
	Cercetarea este permisă în condiţiile stabilite de lege. 

A fost înfiinţată Autoritatea naţională pentru reproducerea asistată. 

Nu este permisă crearea de embrioni exclusiv pentru cercetare

	12.
	Irlanda
	–
	Ghidul Consiliului medical de conduită etică prevede folosirea ovulelor fertilizate doar în scop de implantare şi interzice distrugerea lor.

Cercetarea în domeniu nu este interzisă prin lege

	13.
	Italia
	· Legea nr. 40/2004 cu privire la reproducerea asistată 

(GU nr. 45 din

24.02.2004)  
	În lege nu se dă o definiţie a embrionului. Prin lege se urmăreşte protejarea drepturilor celor implicaţi în reproducerea asistată, inclusiv a produsului de concepţie

Art. 13.1 interzice orice experimentare pe embrioni umani. 

Donarea embrionilor pentru cercetare nu este permisă

	14.
	Letonia
	–
	Cercetarea nu este interzisă

Comitetul pentru etică medicală aprobaă cercetările în domeniu

Crearea de embrioni pentru cercetare este interzisă prin Legea letonă privind reproducerea

	15.
	Lituania
	–
	În Legea lituaniană cu privire la etica în cercetarea biomedicală sunt permise numai studii observaţionale asupra embrionilor umani, alte cercetări fiind interzise (art. 3 par. 2)

Legea menţionată interzice crearea de embrioni umani

	16.
	Luxemburg
	–
	În prezent, în Luxemburg nu se efectuează cercetări în domeniu

	17.
	Malta
	–
	

	18.
	Marea

Britanie
	· Legea privind fertilizara umană şi embriologia (1990)
	A fost înfiinţată Autoritatea pentru embrilogie şi fertilizare umană 

Cercetarea în domeniu este permisă

	19.
	Olanda 
	· Legea privind embrionii (intrată în vigoare la 1.09.2002)
	În lege se dă definiţia embrionului

Sunt permise cercetările în domeniu, în conformitate cu prevederile legii. Pentru cercetări implicând embrioni umani este necesară o aprobare specială dată de Comitetul pentru cercetare implicând subiecţi umani şi cercetări asupra embrionului

Legea interzice crearea embrionilor în alt scop decât pentru reproducere

	20.
	Polonia
	–
	Reglementările privind perioada prenatală sunt cuprinse în Legea privind planificarea familială (07.01.1993)

Conform Legii privind profesia medicală (05.12.1996), embrionii umani nu pot fi folosiţi în cercetare terapeutică

Sunt interzise cercetările asupra embrionilor umani

	21.
	Portugalia 
	· Legea nr. 32/2006 privind reproducerea asistată
	Art. 9 al legii interzice crearea de embrioni umani în scop de cercetare

Cercetarea în domeniu este permisă în condiţii bine precizate

Prin Legea nr. 36/2006 a fost înfiinţat Consiliul Naţional pentru reproducere asistată, abilitat să aprobe cercetări în domeniu

	22.
	Slovacia 
	–
	Cercetarea în domeniu nu este în mod expres interzisă de lege. Cercetarea în scopuri neterapeutice şi clonarea umană sunt însă interzise prin Legea nr. 576/2004, cu modificările ulterioare şi de Codul Penal al Slovaciei (300/2005)

	23.
	Slovenia 
	–
	Prevederi referitoare la cercetarea asupra embrionilor rezultaţi prin fertilizare in vitro sunt cuprinse în Legea privind fertilizarea asistată ZZNPOB/3307, publicată în UlRS 70/2000

	24.
	Spania 
	· Legea nr. 14/2006 cu privire la tehnicile de reproducere umană asistată

· Legea privind cercetarea biomedicală (2007)
	A fost organizată Banca naţională de celule stem

În legislaţia spaniolă se defineşte atât “pre-embrionul”, cât şi embrionul.

Cercetarea în domeniu este permisă după analiza fiecărui caz în parte

Este interzisă crearea pre-embrionilor şi a embrionilor exclusiv pentru cercetare

	25.
	Suedia 
	· Legea nr. 351/2006 cu privire la integritatea genetică

· Legea nr. 279/2002 privind băncile biologice pentru îngrijirea medicală

· Legea nr. 460/2003 cu privire la consideraţii etice în cercetarea asupra subiecţilor umani

· Legea nr. 831/1995 cu privire la transplant
	Cercetarea în domeniu este permisă cu aprobarea Autorităţii regionale pentru etică în cercetare

	26.
	Ungaria
	· Legea privind celulele stem embrionare umane (1997)

· Decretul nr. 21/1998 privind condiţiile de utilizare a celulelor stem embrionare umane

· Decretul nr. 22/1998 privind transplantul

· Decretul nr. 31/1998 privind etica în cercetarea biomedicală

· Decretul nr. 22/2002 privind etica în cercetarea biomedicală

· Decretul nr. 1/2007 privind etica în cercetarea biomedicală


	Cercetarea în domeniu se poate efectua pe bază de autorizaţie din partea Comisiei maghiare pentru reproducere. Embrionii nu pot fi creaţi doar în scop de cercetare

